用適莊賜韻回祝
作者：王柏
朝代：宋

paragraphs: 大椿蟠根雙幹矗，秀色各分元氣足。
共占百五十二年，八千春秋從此卜。
西方無量不可思，南華寓言不須讀。
造化發育自無已，天根月窟互相逐。
霜挾獰風夜推戶，日碾晴空曉烘屋。
冰輪載魄將再弦，寶律浮葭欲飛玉。
天公作意表弧瑞，學子分題剡牋軸。
揆予受教自髧髦，歲月十分今已六。
我翁早出名利塵，我翁天縱清閒福。
眼明猶足察秋豪，脚健不肯支筇竹。
友善堂前高揭扁，懿德道心新萬目。
人言腕力健於虎，更需萬兔供豪禿。
不買駝峰換清供，不買蛾眉歌壽曲。
歲寒兄弟歲寒心，敬和長篇侑醽醁。